Søndagsåpne butikker var én av de store sakene i valgkampen i 2015, det har flertall på Stortinget og det er nedfelt i regjeringsplattformen til Høyre og Frp fra 2013.

– Jeg har en liten plan, sa Linda Hofstad Helleland (H) om striden rundt søndagsåpne butikker da hun tok over som kulturminister rett før jul 2015.

Likevel har det ikke skjedd noen verdens ting nesten ett år etter at saken ble sendt ut på høring.

Alle peker på alle – ingenting skjer

Flertallet som er for mer søndagsåpent klarer ikke å bli enige om hva og hvor mye de egentlig er for.

Samtidig peker alle på hverandre når de skal forklare hvorfor ingenting skjer.

Kulturminister Linda Hofstad Helleland (H) skal legge frem saken for Stortinget. I en sms sier kulturdepartementet at hun avventer signalene fra flertallspartiene Høyre, Frp og Venstre på nettopp Stortinget før hun vil legge frem forslaget fra regjeringen.

Der er det ingen løsning i sikte.

På Stortinget har saken blitt så vanskelig at den er løftet opp på toppnivå hos flertallspartienes stortingsgrupper.

I det siste har det, etter det NRK erfarer, vært én telefonsamtale om saken mellom Høyre og Venstre. Det foregår imidlertid ingen reelle forhandlinger om en løsning.

– En enkel sak ble veldig komplisert

Henrik Asheim (H) sier han er stolt av å representere en regjering som lytter til motforestillinger fremfor å tvinge gjennom saker med knapt flertall på Stortinget. Foto: Høyre

Henrik Asheim (H) sitter i stortingskomiteen som skal behandle forslaget. Hvis det kommer.

– Hvor ligger saken i dag?

– Hos Høyre, Frp og Venstre i Stortinget. Akkurat hva som diskuteres vet jeg ikke, sier Asheim.

På Høyre-podkasten «Stortingsrestauranten» har han sagt at Høyre vant saken om søndagsåpne butikker før valget, men tapte den etter at valget var overstått.

– Jeg opplevde at søndagsåpne butikker var en populær sak hos borgerlige og liberale velgere. Det ble enstemmig vedtatt på Høyres landsmøte, men da man skulle finne løsninger kom det sterke motkrefter. Det som begynte som en enkel sak ble veldig komplisert, sier Asheim.

I regjeringserklæringen mellom Høyre og Frp står det blant annet:

«Regjeringen vil (...) Tillate butikker å holde åpent på søndager.» (Side 29).

Asheim sier at regjeringspartiene Høyre og Frp har gitt opp ovennevnte primærstandpunkt.

– Jeg tror det blir en løsning.

– Hvorfor tar det så lang tid?

– Det er vanskelig å svare på. Jeg tror man forsøker å finne en løsning alle kan være med på, og jeg vil si at jeg er litt stolt av å representere en regjering som er villig til å lytte til motforestillinger fremfor å mose ting gjennom i Stortinget med knappest mulig flertall, sier Asheim til NRK.